Papersnake/gushiwen huggingface dataset:
虞君明谟和刘氏园居诗再用前韵作因以叙出处之意
程俱（宋代）

靖节直有道，高怀俯黄园。翘足北窗下，超然诣羲轩。

早悟俗中北，归老三家村。清诗有遗味，谁知本无言。

回观一世间，不辨艾与荪。青黄饰断木，冠裳裹王孙。

当时甚寒饿，声利终莫浑。公今二千石，此事安足论。

入当陪隽贤，峨冠宣与温。出当仗汉节，登车金马门。

岂为尚平子，但毕儿女昏。我今乃穷士，壮图无一存。

摧颓风埃下，坐见岁月奔。归欤乃其分，卜胜如浮墩。

他年有馀食，会见脱世纷。过我五湖上，一区同子云。
七谣赠璞冈赵明府 其五 慑暴谣
孙绪（明代）

豪强视法等儿戏，长揖长官捽胥吏。妖狐假得虎威归，犊麛鸡豚避无计。

西风一夜明严霜，蒿莱杀尽妖狐藏。老稚相看笑哑哑，手指门闑谈庭堂。

何为近来不见恶少至，裸身号叫堂中央。郭解死，齐民歌，鲁朱门外张雀罗。
乡人项服善宰鄱阳有政声人惜其去用郡圃栽花韵作诗数篇叙别遂和以送之 其一
王十朋（宋代）

七岁名师世胄赊，云孙行实副文华。仁心驯及鲁恭雉，和气种文潘岳花。

清白见知鄱水月，高明相照楚天霞。送君撩我思乡意，遥想吾庐日长麻。
成都遨乐诗二十一首 其八 八日太慈寺前蚕市
田况（宋代）

蜀虽云乐土，民勤过四方。寸壤不容隙，仅能充岁粮。

间或容堕懒，曷能备凶痒。所以农桑具，市易时相望。

野氓集广廛，众贾趋宝坊。惇本诚急务，戒其靡愆常。

兹会良足喜，后贤勿忽忘。
赵湖州东园杂咏和人韵·宾日
陈文蔚（宋代）

着眼高时四海空，何须服日脸霞红。
清朝坐对升暘谷，万里云烟在古风。
谢韩秀才送松栽四首
冯时行（宋代）

新拓藤萝住翠峦，移根千本到云端。
初乘雨露迎春种，便作云霄蔽日看。
岩穴从今增气象，伏苓可拟救衰残。
知君有意怜栖隐，更约坚身待岁寒。
积翠楼
白玉蟾（宋代）

飞云涌浪天边来，翠色迷空拨不开。
逸人怜此一崔嵬，峨翚危檐倚翠堆。
客来楼前认林樾，坐久神爽愈飞越。
移时双鹤何处归，遥见前山两点雪。
惜春
刘克庄（宋代）

乱漂源里红雨，净洗枝头雪绵。
只讶欢非前日，安知春是去年。
和韦承庆过义阳公主山池五首
杜审言（唐代）

野兴城中发，朝英物外求。
情悬朱绂望，契动赤泉游。
海燕巢书阁，山鸡舞画楼。
雨余清晚夏，共坐北岩幽。

径转危峰逼，桥回缺岸妨。
玉泉移酒味，石髓换粳香。
绾雾青丝弱，牵风紫蔓长。
犹言宴乐少，别向後池塘。

携琴绕碧沙，摇笔弄青霞。
杜若幽庭草，芙蓉曲沼花。
宴游成野客，形胜得山家。
往往留仙步，登攀日易斜。

攒石当轩倚，悬泉度牖飞。
鹿麛冲妓席，鹤子曳童衣。
园果尝难遍，池莲摘未稀。
卷帘唯待月，应在醉中归。

赏玩期他日，高深爱此时。
池分八水背，峰作九山疑。
地静鱼偏逸，人闲鸟欲欺。
青溪留别兴，更与白云期。
别李馀
姚合（唐代）

病童随瘦马，难算往来程。野寺僧相送，河桥酒滞行。

足愁无道性，久客会人情。何计羁穷尽，同居不出城。
好事近（白云亭）
赵彦端（宋代）

风露入新亭，看尽楚天秋色。行到暮霞明处，有金华仙刻。

孤城乔木堕荒凉，白云带溪碧。唤取水舟同醉，话江湖归日。
烛影摇红（月下牡丹）
刘埙（宋代）

院落黄昏，残霞收尽廉纤雨。天香富贵洛阳城，巧费春工作。自香平生吟苦。写不尽、此花风度。玉堂银烛，翠幄画阑，万红争妒。

那更深宵，寒光幻出清都府。嫦娥跨影下人间，来按红鸾舞。连夜杯行休驻。生怕化、彩云飞去。酒阑人静，月淡尘清，晓风轻露。
古上人出丐求颂
释正觉（宋代）

化门到处大千身，古鉴无尘谷有神。
方信相随混不得，堂堂独露是何人。
看花饮宋尔孚斋头得脉字
郭之奇（明代）

日愁春尽向花索，不谓耽花遂我僻。明知花在春亦归，多方滋树培春脉。

意中每作俟时思，草零芳秽况同迫。悲秋有友晓相过，似于春事都有责。

伻来指说载花䑸，溯流宛在浮春壁。携我披衣一观之，君翻为主我为客。

风摇翠筱众新株，潮湿苍虬数古柏。正当溪静绿烟沉，移置中庭朱炎赫。

花容懒惰如我疲，贤哉主人急呼白。春愿以花幸少酬，花情得酒何多获。

三爵浇颜引欢歌，百壶开抱舒愁积。忘却看花眼如何，此来取醉意应逆。

棋博分曹费黄昏，东城日影欲西掷。为贪凉暮起襟风，乘兴还从小京宅。

一丘曲折劳跻攀，楼台晚色旷幽莫。园有盆桃其实垂，中心好之开口格。

踟蹰反步觅所酣，有伴狂奔主不隔。祇馀子云双鬓皤，主人拉往披韵籍。

为禁狂言恐酌多，閒出新诗细抽绎。赖有窦外大声呼，裸衣出巡各光脊。

把臂真成醉礼宽，角技齐嫌胜杯窄。蓬跣飞觞谁绘图，庭树霄轮光潜射。

座中袖手忆何人，依稀认得主者席。屡次不胜醉场喧，更逃深斋藏小㡩。

我方潜足蓦追随，新来副主复他适。出门不辞主不知，一天明月印归迹。

看花酒罢携月归，花月与酒成三益。抵含寻花月下窥，悠然不觉沁心魄。

自怪痴肠惹情憨，肯负风光孤自惜。叮咛此意寄来春，好留烟景记今夕。
次韵奉酬
释契嵩（宋代）

暝色阴森雪和云，故人当此动吟魂。烟凝火冷万家静，水色山光竟夜昏。

兴发晋贤前古远，诗传萧寺迩今存。春归嵓壑多芳树，漫欲邀君同听猿。
赠别晏成绩懋父太祝
王令（宋代）

懋甫相门儿，家世踏缨紞。
早年缀官簿，青衫蔚於菼。
本宜多骄矜，不谓锐意敢。
意贪英雄交，一手欲四揽。
偶来滥予会，臂搦首已颔。
酒狞夸胸襟，顶踵都一胆。
壮心羞摧藏，义内喜葅歜。
要言相死从，顾岂苟难斩。
听其自陈论，峭拔不平渐。
要之当一切，固令不黤黯。
忆予少年时，亦自喜黠{左氵右闯}。
於今老而悔，壮意日凋减。
惜夫相遇迟，君於我已检。
骤闻强大语，若虎饿得啖。
已无相高心，徒有志气感。
春风吹天昏，醉目睨愁黪。
念当相别去，两怀不无惨。
何时重来过，慰我涸辙噞。
唯其去後怀，犹一饱复歉。
幸有西南风，时作寄我椠。
送朝天续集归诚斋时在金陵
姜夔（宋代）

翰墨场中老斩轮，真能一笔扫千军。
年年花月无闲日，处处山川怕见君。
箭在的中非尔力，风行水上自成文。
先生只可三千首，回施江东日暮云。
雨
弘历（清代）

三春惠欲虚，一犁泽希渥。回首忆前兹，唶哉欠普足。

秋麦秀未实，春麦苗未秀。向拟充口腴，今切燃眉救。

麦歉北方常，去岁乃幸然。所忧在禾黍，多未遍种田。

昼畏赤日炎，夜望列星灿。更值筹遐边，殷忧度明旦。

簇云亦已升，终风又阻𨕣。踟蹰心弗宁，徘徊伫阶序。

风声让云势，雷雨忽解作。入夕霏溟濛，未敢云何若。

霶霈为廉纤，其力复渐微。宵衣亦就枕，无眠以吁唏。

数漏达五更，凌晨风又起。慰不抵予愁，反侧问无已。

云恐风送去，亦赖风送来。须臾更大沛，优零辰已牌。

兴锄利秋稼，登盘报夏收。夏至迟廿日，探节舒眉头。

即晴亦云可，再雨斯益善。霁烟散午曦，惜意仍展转。

人苦不知足，于得谁厌多。自我尚如此，何能怪其他。
晓思诗
萧纪（南北朝）

晨禽争学啭，朝花乱欲开。炉烟入斗帐，屏风隐镜台。

红妆随泪尽，荡子何时回。
抛球乐
佚名（宋代）

花满名园酒满觞。且开笑口对秾芳。秋千风暖鸾钗亸，绮陌春深翠袖香。莫惜黄金贵，日日须教贳酒尝。
悼延庆教僧
释道璨（宋代）

灯火青青照夜堂，诵经辛苦早年亡。
白莲花发秋池上，谁住澉喧旧日房。
眼儿媚
黄公度（宋代）

羊，尝遗示梅词。公依韵和之。初公被召命而西过分水岭，有诗云：“呜咽泉流万仞峰，断肠从此各西东。谁知不作多时别，依旧相逢沧海中。”及公遭谤归莆，赵丞相鼎先已谪居潮阳，谗者傅会其说，谓公此诗指赵而言，将不久复偕还中都也。秦益公愈怒，至以岭南荒恶之地处之，此词盖以自况也。

一枝雪里冷光浮。空自许清流。如今憔悴，蛮烟瘴雨，谁肯寻搜。

昔年曾共孤芳醉，争插玉钗头。天涯幸有，惜花人在，杯酒相酬。
登富阳观山亭
范浚（宋代）

弭棹依寒渚，临亭俯碧川。嘶云征海雁，椎鼓过风船。

水阔天低树，山空日暝烟。拟题江似练，终愧谢公贤。
晚秋长沙蔡五侍御饮筵，送殷六参军归澧州觐省
杜甫（唐代）

佳士欣相识，慈颜望远游。甘从投辖饮，肯作置书邮。

高鸟黄云暮，寒蝉碧树秋。湖南冬不雪，吾病得淹留。
病中闻雁有感
艾性夫（元代）

我病无眠守夜阑，汝来何暮尚云端。去乡万里关河隔，带月一声风露寒。

口腹累人菰米饭，弟兄何处荻花滩。营门射手桑弓健，止好冥冥惜羽翰。
雪中寄赵湖州容斋
释居简（宋代）

庆兆三回白，祥开嗣岁春。精求方恳恳，悬应忽逡逡。

化母非无方，玄冥却有神。夜窗疑是月，晓砌不生尘。

麰麦占年熟，郊原见日新。柳塘吹漠漠，银浦剪缤缤。

鹤干胜寒重，猿枝撼落频。折腰嗟劲节，低首吊苍鳞。

池草生吟思，溪梅寄远人。不知吟啸地，何似灞桥亲。
及第后赠试官
高拯（唐代）

公子求贤未识真，欲将毛遂比常伦。

当时不及三千客，今日何如十九人。
寄家因东西南北四韵就寓怀 其一
曹义（明代）

朝回散步二桥东，吟就新诗兴不穷。雁度暮云归远浦，鸦翻落日噪西风。

戍楼突兀青天外，宫殿嵯峨紫禁中。自是上林秋色好，几多霜树晚酣红。
题徐明府望丰楼
赵国璧（明代）

岧嶤飞栋俯高城，主客凭阑眺眼明。
四野林花开霁色，千村垅亩试春耕。
行山倒影当歌席，魏水摇光落酒觥。
胜地追随堪作赋，羞将瓦砾答琼瑛。
江上逢故人
崔道融（唐代）

故里琴樽侣，相逢近腊梅。江村买一醉，破泪却成咍。
浪淘沙·云叶弄轻阴
吴琚（宋代）

云叶弄轻阴。屋角鸠鸣。青梅著子欲生仁。冷落江天寒食雨，花事关情。池馆昼盈盈。人醉寒轻。一川芳草只销凝。时有入帘新燕子，明日清明。
和景章登台韵
倪岳（明代）

绝顶凭虚试一登，夕阳风景□□增。高宜太史占云地，远胜文王避雨陵。

十里好花春拥座，半空明月夜燃灯。悠然遐眺悲陈迹，渺渺江流宛似渑。
为金陵章楚君题莫愁湖图二首 其二
夏孙桐（清代）

粉本留传老画师，浦荷作镜柳成丝。愁心江上谁能遣，只有青山似昔时。
答自便叟薄酒萹效东坡体
李昱（明代）

薄薄酒，味可求，丑丑妇，愿可酬。薄酒有妙理，丑妇无娇羞。

酒薄亦足浇我愁，丑妇可以与之俱白头。平原督邮胜青州，黑昆崙曾配冕旒。

尝言旨酒亡国哲妇倾城，二者岂足为身谋。醴酒如渑糟作丘，银罂翠杓黄金舟。

婪酣大肚饮一石，不能为君销国忧。何如田父共泥饮，醉后倒骑原上牛。

春山作曲眉，秋水为明眸。朝为行云莫为雨，一身主家十二楼。

是为丧身之膏盲，伐性之仇雠。何如荆钗布裙操杵臼，深能方舟浅泳游。

笑彼纷纷冠沭猴，眼前富贵何异水上之浮沤。小年难语大年，蟪蛄不知春秋。

吾侪薄酒任薄醉即休，丑妇任丑顺即休。
馆中赏红梅
何澹（宋代）

石渠南畔小阑干，一种孤芳万玉攒。
应为癯儒嫌冷淡，故将素玉汙铅丹。
花玉酒盏浑如梦，池上诗盟幸不寒。
美景要须公管领，转头还作隔年看。
以端研送郑景元同年
许及之（宋代）

贵公宝研如宝璧，书生摩墨但摩石。有文无研正不妨，有研无文亦堪惜。

渐老祇愁才力尽，片歙拳端宁不靳。吾家面样什袭珍，色如马肝肤理润。

昔言眼为石之病，此论不公吾有證。星辰在天珠在渊，此石睛光鸲鹆莹。

文字之祥吾敢颛，郑侯一见心拳拳。百年石交吾与汝，更有甚者吾当捐。

儿曹旁观俱唧唧，儿曹莫痴翁岂失。郑侯自有无价珍，持献于人吾惴慄。

愿侯珍研如所有，少时光芒须逼斗。会看落笔中书堂，却试玉堂挥翰手。
馆待杭帅乐语口号
沈与求（宋代）

熊罴千骑驻南州，谋帅来宽旰饭忧。草木也应思润泽，湖山正恐费遨游。

旌旗耀日催前导，樽俎浮春许暂留。剧饮不须辞径醉，诏环闻已戒鸣驺。
送率庵和尚住云居
释师范（宋代）

东湖水深蟠老龙，晨昏出没无定踪。
开口合口喷香雾，举足下足生阴风。
而今改宅云居去，威风万窍声号怒。
谓言不是抉珠人，未应轻踏瓯峰路。
蝶恋花·尝爱西湖春色早
欧阳修（宋代）

尝爱西湖春色早。腊雪方销，已见桃开小。顷刻光阴都过了，如今绿暗红英少。
且趁余花谋一笑。况有笙歌，艳态相萦绕。老去风情应不到，凭君剩把芳尊倒。
读留侯传书后
张廷寿（清代）

终始心为韩，美哉文成志。韩亡乃归汉，出处必以义。

大义经激发，曷敢生退避。副车一击之，大索咸阳地。

亡命竟保全，此事关天意。圯桥黄石公，踪迹太诡异。

一卷阴符经，作用判为二。何须从景驹，无宁事刘季。

长事帷幕间，六合收指臂。复韩宜说楚，抗论明义利。

横阳君成贤，敢请归以事。天心固有在，成也中道弃。

谒者高阳生，倡立六国嗣。窃念六国中，韩宜拜其赐。

胡为借箸筹，竟拂此君议。立韩终不久，适为楚所饵。

以是知侯心，计之亦巳閟。鸟啄既堪悉，鸱夷更可愧。

鸟尽弓不藏，终招人主忌。信何囚且醢，此事由自致。

百尔方寒心，况敢居尸位。四皓荐诸庭，可代厥躬悴。

岂慕万户侯，谷城聊自庇。明哲能保身，辟谷实虚伪。
华亭孙丞迎侍道州使君
释居简（宋代）

老人端似老人星，五马精明旧典刑。故事新看厅壁记，华堂旧有德威铭。

数州棠树应垂地，四世莱衣又过庭。骚雅故家仍大手，可无清警赋华亭。
春帖子词·皇后阁十首
宋祁（宋代）

晓天春气净融融，飞入天关第九重。
灵沼水生初报雁，蓬莱云暖即从龙。
五言小诗三首 其一
朱松（宋代）

一雨缘南浦，波明柳荫门。遥知湔裾处，为我一攀翻。
题小蒜岭
王奕（元代）

西风策策麦花凉，重把新诗自品量。
禽不为人音自好，路因无驿里偏长。
百年白发空前辈，两载黄花笑异乡。
归去玉瑘牢闭户，莫教旧隐姓名香。
杂诗 其十四
李复（宋代）

晨炊未登盘，饥肠已戚戚。欲问堂上人，先闻发叹息。

苟念一饷饥，况艰终岁食。茫茫九州间，几人悲罄室。

吾欲呼天工，驱雷驾云龙。十日一风雨，五谷年常丰。

佩刀化为农，孙哺百岁翁。完助阴阳功，不顾吾盘空。
琴
白玉蟾（宋代）

夜静无云月似银，清宵鹤唳一伤神。
子期玉骨寒於雪，世上知音能几人。
倦寻芳慢·露晞向晚
王雱（宋代）

露晞向晚，帘幕风轻，小院闲昼。翠径莺来，惊下乱红铺绣。倚危栏，登高榭，海棠着雨胭脂透。算韶华，又因循过了，清明时候。
倦游燕，风光满目，好景良辰，谁共携手？恨被榆钱，买断两眉长斗。忆得高阳人散后，落花流水还依旧。这情怀，对东风、尽成消瘦。
菩萨蛮（酒半戏成）
韩淲（宋代）

秋林只共秋风老。秋山却笑秋吟少。恰恨有秋香。青岩秋夜凉。

清秋须是酒。结客秋知否。醉笔写成秋。一秋无复愁。
题菊花诗卷 其一
丘逢甲（清代）

北痛逆胡南篡贼，渊明心事菊花知。看花不尽千秋感，残照西风又一时。
漫述
黄庚（元代）

对客莫谈当世事，闭门且读旧时书。
蓬莱献赋心犹在，只恐无人荐子虚。
偈颂十八首
释师体（宋代）

天际云翻墨，江头浪辊花。
胡僧无鉴识，特地渡流沙。
赤骨历穷担片板，颠痴{左孛右攵}癞竖双眉。
蓦生做处难名状，佛祖当头听指挥。
咏芭蕉
张綖（明代）

长叶翩翻绿玉丛，植来况是近梧桐。
美人闲立秋风里，羁客孤眠夜雨中。
情逐舞鸾偏易感，事随梦鹿渺难穷。
太湖石畔新凉院，何处吹箫月满空。
即事四首 其二
王炎（宋代）

发秃怜毛颖，才供米帛谋。才疏无可用，身老更何求。

燕语催春事，花飞恼客愁。行藏犹首鼠，归梦绕沧洲。
水龙吟 其二
张矩（宋代）

昼长帘幕低垂，时时风度杨花过。梁间燕子，芹随香觜，频沾泥污。

苦被流莺，蹴翻花影，一阑红露。看残梅飞尽，枝头微认，青青子、些儿大。

谁道洞门无锁。翠苔藓、何曾踏破。好天良夜，清风明月，正须著我。

闲展蛮笺，寄情词调，唱成谁和。问晓山亭下，山茶经雨，早来开么。
颂古八首
释深（宋代）

大家在里许，南山焦尾虎。
牙爪利如锋，日轮正当午。
三高亭
罗与之（宋代）

灼灼曾晖渐欲西，长桥弭棹倚栏时。
湖光渺漭浮寒鉴，山色依栏抹黛眉。
一舸功成非本志，三秋归思亦何迟。
始终唯有天随子，笑却旌招理钓丝。
蟹包
高似孙（宋代）

妙手能夸薄样梢，桂香分人蟹为包。
也在不枉持螯手，便是持螯亦草茅。
送张太仆熙伯视马畿内
谢榛（明代）

司驭巡畿甸，飞旌指戍楼。共传天马异，宁复大宛求。

月照昆吾冷，风生苜蓿秋。张衡有词赋，独系汉家忧。
白云溪
吴巩（唐代）

山径入修篁，深林蔽日光。夏云生嶂远，瀑水引溪长。

秀迹逢皆胜，清芬坐转凉。回看玉樽夕，归路赏前忘。
卧疾柬别孙性甫二首 其一
边贡（明代）

杳杳关河客，盈盈一水间。那因各抱病，遂阻共开颜。

雨入青帘细，云移碧树閒。含情送遥瞩，时见瞑鸦还。
题诸葛谼田家壁
贺铸（宋代）

晚度孔明谼，林间访老农。
行冲落叶径，坐听隔江钟。
后舍灯犹织，前溪水自舂。
无多游宦兴，卜隐幸相容。
次韵仲殊雪中游西湖二首
苏轼（宋代）

宝云楼阁闹千门，林静初无一鸟喧。
闭户莫教风扫地，卷帘疑有月临轩。
水光潋滟犹浮碧，山色空蒙已敛昏。
乞得汤休奇绝句，始知盐絮是阵言。
寰州道中
汪元量（宋代）

穷荒六月天，地有一尺雪。
孤儿可怜人，哀哀泪流血。
书生不忍啼，尸坐愁欲绝。
鼙鼓夜达明，角笳竞於邑。
此时入骨寒，指堕肤亦裂。
万里不同天，江南正炎热。
檄往校旁郡艺舟行值董仲脩来赴漕试复小舣相揖叙乃行 其一
曾丰（宋代）

吾方怀檄出，子恰负琴来。津次俄相值，船头且暂回。

大鹏风翼起，老骥雪蹄开。南斗无多避，馀星不是魁。
张兖下第随桂阳乔监使之湘中
杨亿（宋代）

建溪曾共听猿声，十载文场未策名。
流落祇因孤剑在，穷愁已有二毛生。
荆州暂去依刘表，汉殿无由薦马卿。
一路骚人旧山水，登临且莫动归情。
寿崔西清二首
洪咨夔（宋代）

武侯王佐材，有胆大如屋。
爱之莫助之，只手挈全蜀。
淋漓出师表，所举良且淑。
孔鸾非不佳，健翮欠鸿鹄。
先生能休休，用众不用独。
何止福蜀人，为作天下福。
咏凌霄花
袁燮（宋代）

松柏扳援有女萝，红英亦复蔓高柯。
侵寻纵上云霄去，究竟依凭未足多。
题舍壁
陆游（宋代）

身寄瓜牛庐，手持科斗书。
尚憎驽恋栈，肯羡鹤乘车？富贵何加我，山林亦宴如。
年来常去杀，不叹食无鱼。
水龙吟 代玄览和东泉学士自寿之作
张雨（元代）

古来宰相神仙，有谁得似东泉老。今朝佳宴，杨枝解唱，花枝解笑。

钟鼎山林，同时行辈，故人应少。问功成身退，何须更学，鸱夷子，烟波渺。

我自深衣独乐，尽从渠、黄尘乌帽。后来官职清高，一品还他三少。

不须十载光阴，渭水相逢，又入非熊梦了。到恁时、拂袖逍遥，胜戏十洲三岛。
梅梦
谢宗可（元代）

芳魂和睡倚南枝，羞比梨花蝶未知。暖入罗浮春困早，香迷姑射晓醒迟。

不愁夜月青衣湿，应怕江天画角吹。一点调羹心事在，宵衣枕上觉多时。
寄胜乐居士
释居简（宋代）

邪法难扶只自谙，东西不辨作司南。输佗胜乐无玄解，禅板蒲团老住庵。
减字木兰花 次康小范夫人韵
朱中楣（清代）

杏园春暮。艳夺朝霞沾雨露。翠黛痕收。笑对桃花小槛幽。

雕梁燕语。草长蘼芜知几处。彤管轻描。和罢阳春柳絮飘。
瑶台聚八仙
张炎（宋代）

由东而南，笑人应接不暇，其秀气之所钟欤

屋上青山。青未了、凌虚试一凭阑。乱峰叠嶂，无限古色苍寒。正喜云闲云又去，片云未识我心闲。对林峦。底须谢屐，何用跻攀。

三十六梯眺远，任半空笑语，飞落人间。赋笔吟笺，尘事竟不相关。朝来自然气爽，更好是秋屏宜晚看。蓬壶里，有天开图画，休唤边鸾。
舟行感旧
黄裳（宋代）

曾向兰陵起一舟，湖山佳处有朋游。歌声月下俄相失，秦与潇湘各自愁。
寄蒋攸县砺二首
赵蕃（宋代）

君家三径开来久，不待弦歌始得资。
傥欲赋归归便得，湘山越岭匪逶迟。
金石台
林梦英（宋代）

云作岩扉风自关，清阴半壑树中间。
傍厢更著茅亭好，放入西南一面山。
幸天长赐僧广宝
宋高宗（宋代）

大界宜春赏，禅门不掩关。
宸游双阙外，僧引百花间。
车马喧长路，烟云净无山。
观空复观俗，皇鉴此中閒。
谢人致蟹
方岳（宋代）

樵岚无蟹有监州，已负诗肠过一秋。
莫怪渊明便归去，得渠自合老菟裘。
观石庵先生所藏阳明山人铜印作歌
王芑孙（清代）

铜章扶寸纽压龙，朱文苍劲气浑融。阳明先生古作者，新建儋浑膺褒封。

当年手握霹雳符，千军挥却心从容。宁藩就擒事不易，上捷竟上中官功。

南赣抚臣印斗大，一笑掷去还山中。头衔竟署山人字，至今心迹留枯铜。

谛观砻治不草草，拨蜡为范加镵攻。高阳许初篆其字，旁列款识书尤工。

世间荣辱那有据，盛衰一往如飘风。侯伯大封赐铁券，瞥眼春雪同销镕。

区区余物仅存此，土花绣蚀斑青红。忠魂道气所凭托，埋没不下腾长虹。

鬼神呵护三百载，流传又遇司农公。我公作人有风味，嗜好殊俗为儒宗。

银黄入手不介意，宝此独若圭球{圭龙}。摩挲岂惟悦清燕，拂拭正尔增虔恭。

心光万古一顷刻，良知寒暖验自躬。世人但识宋五子，拾宋糟粕讲异同。

宋儒堂奥初未见，叩槃扪籥随群蒙。神徂圣伏儒者贱，宋五子恨无终穷。

兼三不朽破空出，天遣与世为晨钟。阳明不出道堕地，坐令学究成冬烘。

阳明既出道在世，如晓日挂榑桑东。山人还山若无有，始觉儒者真英雄。

知公必有心印在，鸿蒙一气中流通。直寻仙佛本来意，以证濂洛希微衷。
春雨
陆游（宋代）

春愁无处避，春雨几时晴？黯黯阴连月，萧萧滴到明。
窗昏减书课，弦缓咽琴声。
何以娱幽独，新醅手自倾。
和蒙尉见寄
林逋（宋代）

开尊且醉圣贤酒，理棹时乘旦暮风。
懒为躬耕咏梁甫，敢将高卧敌隆中。
声声慢·西风坠绿
刘辰翁（宋代）

西风坠绿。唤起春娇，嫣然困倚修竹。落帽人来，花艳乍惊郎目。相思尚带旧子，甚凄凉、未忺妆束。吟鬓底，伴寒香一朵，并簪黄菊。却待金盘华屋。园林静、多情怎禁幽独。蛱蝶应愁，明日落红难触。那堪雁霜渐重，怕黄昏、欲睡未足。翠袖冷，且莫辞、花下秉烛。
乐府杂曲。鼓吹曲辞。临高台
褚亮（唐代）

高台暂俯临，飞翼耸轻音。浮光随日度，漾影逐波深。

迥瞰周平野，开怀畅远襟。独此三休上，还伤千岁心。
余既病目逾年窃自痛悼乃忆古之贤士亦屡抱痾漫作病士诸咏虽与靖节词旨不同质之原思亦复惭负读者体其情耳
石宝（明代）

子舆本达士，曲偻当盛年。辅车下参胁，会撮高指天。

阴阳气有下，中心良独閒。日勤平生唁，鉴井方便𨇤。

造物等传驲，乘之随化迁。俯安支离形，言笑恒晏然。

汉廷论遗直，无如汲长孺。面数平津奸，庸知武安怒。

将军感长揖，君王为冠屦。赐告礼已勤，拾遗志犹固。

矫矫社稷臣，淮阳迫迟暮。千年仰馀风，理欲为君悟。

上林多奇兽，万乘爱手格。耀武谁揄扬，临邛有词客。

驷马志何壮，千金价非索。渴卧归茂陵，文君亦头白。

负弩夸先驱，琴心贻内热。爵禄虽未充，声华固轩赫。

鲁人固多兀，不独叔山子。亦有申屠嘉，谈精略相似。

操几耽至言，遗形契真理。肝胆或楚越，何况颅与趾。

能感高盖朋，视之若脱屣。咻笑虽塞涂，方游太虚始。
灯花
徐夤（唐代）

点蜡烧银却胜栽，九华红艳吐玫瑰。独含冬夜寒光拆，

不傍春风暖处开。难见只因能送喜，莫挑唯恐堕成灰。

贪膏附热多相误，为报飞蛾罢拂来。
送友赴试钜野送之西门时方有外舅之戚极目无聊归不得卧作诗五首却寄以风云入壮怀为韵 其五
葛胜仲（宋代）

江南一纸书，沉忧割中怀。嗟予足忧患，生世苦不谐。

匆匆子行足，适与远讣偕。破涕彊出祖，尊酒不及排。

还归坐讲肄，寒筱摇空斋。推门误相从，忽惊形影乖。

谁云阻一舍，目断真天涯。念子早自力，清明播朋侪。

触热赴夷路，跨马脚不鞋。自言取乡送，通显资其阶。

临别何以赠，手板裁香楷。
蒲秀才集临川诗
许景衡（宋代）

世人集句漫纷纭，吾子超然有异闻。独把长矛探虎穴，不教仙翼浪鸡群。

离离池上生春草，蔼蔼江南欲暮云。喜得安居从此始，绝胜釐析事虚文。
二马图为陈明之题
王弼（明代）

壮哉陈明之，有此两玉骢。
一骢色作葡萄锦，一骢雪尾云为鬃。
色哉明之此非画，两胡碧眼睛相射。
手中绿绳三尺捶，人马意态俱闲暇。
燕郊二月沙草春，淡风艳日开烟尘。
两龙浴罢桃花水，迥视八极生精神。
十年侍朝未央殿，西北贡马寻常见。
驽骀岂有仗下材，空劳万乘临轩看。
有如此图诚不多，举足万里无山河。
试令放驰九折坂，定与飞鹘争先过。
神物不受人间役，冥冥天意应相属。
明朝卷轴送还君，莫使春雷惊我屋。
霁雪
戎昱（唐代）

风卷寒云暮雪晴，江烟洗尽柳条轻。
檐前数片无人扫，又得书窗一夜明。
嘉川驿楼晚望
姚鹄（唐代）

楼压寒江上，开帘对翠微。斜阳诸岭暮，古渡一僧归。

窗迥云冲起，汀遥鸟背飞。谁言坐多倦，目极自忘机。
入城
陈与义（宋代）

舴艋溯溪来，款段踏山去。入城缘底事，要识崎岖路。

稻塍白纵横，茅岭青盘互。牧儿歌不休，孤客自多惧。

士行犹运甓，文公亦习步。我敢忘艰难，冲烟问荒渡。
溪堂留题
苏轼（宋代）

三径萦回草树蒙，忽惊初日上千峰。
平湖种稻如西蜀，高阁连云似渚宫。
残雪照山光耿耿，轻冰笼水暗溶溶。
溪边野鹤冲人起，飞入南山第几重。
郊庙歌辞。享太庙乐章。崇德舞
佚名（唐代）

皇合一德，朝宗百神。削平天地，大拯生人。

上帝配食，单于入臣。戎歌陈舞，晔晔震震。
赋得十五卢家女
胡应麟（明代）

十五卢家女，歌喉绕画梁。西邻窥宋玉，东壁住王昌。

画态真真似，诗才盼盼长。玲珑声窈窕，静婉质轻扬。

月下红妆丽，风前翠袖狂。玉卮含国色，金盒贮天浆。

解佩逢交甫，更衣逐李郎。终须募摩勒，致汝郁金堂。
荅王敬美广川道中见怀
李攀龙（明代）

蓟门秋色梦中偏，二子乘舟下广川。
食客未应常在赵，酒人谁广并游燕。
心知老骥元千里，目送归鸿自一天。
已分蓬高能兴尽，垆头春酒却堪怜。
杏花天
周密（宋代）

金池琼苑曾经醉。是多少、红情绿意。东风一枕游仙睡。换却莺花人世。

渐暮色、鹃声四起。正愁满、香沟御水。一色柳烟三十里。为问春归那里。
秋日即目用唐太宗爽气澄兰沼诗八句为题各赋一首 其二 秋风动桂林
弘历（清代）

我爱玉华岫，馡风穗穗黄。露光溢翠幕，鹫岭贮天香。

鼻观参离合，生机介暑凉。轮囷枝叶好，脩斧恨吴刚。
暮春
蔡圭（金朝）

陌上歌声枕上听，秋千梧影两亭亭。春风三月正花好，晓日一竿初酒醒。
送黄元章秘书还馀杭待次荆门
许及之（宋代）

蓬莱云色正飞浮，猛乞分符向玉州。抵鹊信嫌三献辱，如虹肯要万金酬。

勋名不朽山为砺，轩冕随缘芥作舟。却憾渥洼求汗血，不如天厩出骅骝。
渔父引
顾况（唐代）

新妇矶边月明。女儿浦口潮平。沙头鹭宿鱼惊。
满江红　　题画寿总宪龚芝麓 寿金岂凡相国七十
吴伟业（清代）

雒社耆英，高会处、门前双戟。风景好、沙堤花柳，锦堂琴瑟。

北叟景翁须健在，东封西禅何时毕。羡苍生、济了衮衣归，神仙客。

法酝美，雕薪炙。灯火照，笙歌席。正珠楼雪满，早梅消息。

矍铄青山霜镫马，欢娱红粉春泥屐。愿百年、父老进霞觞，升平日。
多稼亭前两株梅盛开
杨万里（宋代）

翟园看梅不满眼，载酒何曾倾一琖。
空有千株半未花，欲剪一一无可栋。
归来欲登多稼亭，王妃骤降千娉婷。
素罗衣裳濯瑶水，珠宫楼阁开银屏。
国香万解量不尽，云岭诸峰互相映。
身骑白凤绕琼林，肝胆透寒骨毛冷。
看来只是两株梅，如何遗侬心眼开。
花头密密纷无数，萼萼一一砌成树。
夕阳斜照光烛天，微风欲度遮无路。
君不见侯门女儿真茵痴，獭髓熬酥滴北一。
又不见画工兔颖矜好手，水水和鈆描玉肌。
先生不能奄有二子者，报答风光只有诗。
今夕不醉仍无归。
谢人惠生日诗二绝
晁公溯（宋代）

本将豪句慰衰迟，开卷宁知起我悲。
独对春风挥老泪，如闻人诵蓼莪诗。
南浦
王安石（宋代）

南浦东冈二月时，物华撩我有新诗。
含风鸭绿粼粼起，弄日鹅黄袅袅垂。
登和平鹰吊岭
张天赋（明代）

鹰吊横绦路，春风动客衣。浩歌登绝顶，回首万山低。
贺周待制兼直学士院
赵蕃（宋代）

重闻陆贽掌丝纶，可念公朝道必伸。
暂向玉堂还旧直，亟从凤沼据通津。
招来赞普边疆肃，诏感山东德意新。
谁谓文章财小技，计功端合画麒麟。
元日仗
张祜（唐代）

文武千官岁仗兵，万方同轨奏升平。

上皇一御含元殿，丹凤门开白日明。
次何德器见赠韵
曾几（宋代）

德器交情素所敦，乃翁虽逝典型存。
不惟歆向皆书府，况复封胡是相门。
意气君方凌碧落，年龄我已到黄昏。
今晨镜里如膏沐，欢喜仁人有赠言。
催徵写怀
张天赋（明代）

闻说浏阳百谷丰，迩来九室十家空。多因遭旱连年苦，何况催科一并同。

鞭扑欲加怜菜色，稻粱无计问河东。排云欲向青皇诉，楚水吴山路不通。
秋日漫兴 其一
徐大镛（清代）

频年偃蹇走荒山，老去谁知遇更悭。人以苦吟防早睡，天缘好更与长间。

凉生断角残钟里，秋在层峦叠嶂间。历尽风霜蓦回首，几行乡泪背人潸。
登茅山天市坛四首 其二
惟则（元代）

白云剪作瑶坛雪，寒旭蒸开玉洞花。山北山南看更好，炊烟朵朵是仙家。
橘友亭
许及之（宋代）

梅溽香蒸玉，霜晴珠照林。封君休僣儗，得此足投簪。
西江月·傍玉何曾暑热
朱彝尊（清代）

傍玉何曾暑热，惜香最恨眠迟。
残灯未杀影迷离，一点纱龙红蕊。
小雨初过庭树，新凉渐近罗帏。
殷勤临别为披衣，软语虫飞声里。
善慧大士赞
释智遇（宋代）

万派同源，三教一舌。
咄者尊慈，弄巧成拙。
阅管中书紫宸宣对卷有感赋赠
区大相（明代）

丈夫遇合会有时，怜君工画复工诗。数谒公卿无所就，频游京工少人知。

一朝召试金銮殿，公等何来晚相见。画毕中官催进御，诗成内诏传清宴。

昨年天子好经术，词臣进讲无虚日。出从台谏论安危，入与宰臣计得失。

犹有馀力及风雅，翠幄云楼两潇洒。笔札小儒皆见亲，布衣贱艺还优假。

管生后来在众中，解衣盘礴对王公。惊人诗句及绘事，往往落笔称才雄。

九重燕赉赐官爵，一旦姓名动台阁。但知今日等荣华，谁识当年暂流落。

是时区生困羁旅，闻之自笑仍自许。本持薄技亦蒙恩，况以奇策干明主。

兹来侍从文华直，见君凤沼开心臆。幸逢虞帝正垂裳，更值殷王好恭默。

虎豹沉沉隔九关，无事经帷尽日闲。卿相寻常稀召见，微臣安得窥龙颜。

吁嗟管生遇亦奇，主父买臣曾有之。假令君才在今日，纵欲承恩何所为。
青泥岭
张方平（宋代）

斗峻凌霄出混茫，东西秦蜀此分疆。萦纡断涧千寻曲，回合危峦万叠苍。

烟外孤村通鸟径，云间盘道绕羊肠。朝家方面非轻寄，何事徘徊望故乡。
宿武安山有怀
罗邺（唐代）

野店暮来山畔逢，寒芜漠漠露华浓。窗间灯在犬惊吠，

溪上月沈人罢舂。远别只愁添雪鬓，此生何计隐云峰。

离心却羡南飞翼，独过吴江更数重。
贤者之孝二百四十首·徐庶
林同（宋代）

不胜方寸乱，岂暇二心持。
忍矣王陵将，贤哉徐庶辞。
留滞海外，倏踰三载，追维所历，不无嘅焉 其二
孙元衡（清代）

操舟奉职异车尘，四望长天入涣鳞。讲武督徭蕃有长，救荒告籴海无邻。

稽商略定浮槎籍，柔远频招译国人。来往风分南北岛，冬春三历未知津。
宿祖印寺一首
王阮（宋代）

下马杉松石径幽，暗泉一带抱山流。
长廊隐隐丹青古，香雾蒙蒙日夜浮。
缺月有情还委照，覊人无语独登楼。
急呼老瓦招欢伯，为洗胸中万斛愁。
沁园春·丙午登多景楼和吴履斋韵
李曾伯（宋代）

丙午登多景楼和吴履斋韵

天下奇观，江浮两山，地雄一州。对下烟抹翠，怒涛翻雪；离离塞草，拍拍风舟。春去春来，潮生潮落，几度斜阳人倚楼。堪怜处，怅英雄白发，空蔽貂裘。
淮头，虏尚虔刘，谁为把中原一战收？问只今人物，岂无安石；且容老子，还访浮丘。鸥鹭眠沙，渔樵唱晚，不管人间半点愁。危栏外，渺沧波无极，去去归休。
元日得家书喜
林景熙（宋代）

爆竹声残事事新，独邻临镜尚儒巾。
寒窗琴册灯花晓，衰鬓江湖柏酒春。
道在老天扶客健，书来稚子识家贫。
旧山亦有间风月，归与渔樵作主人。
句
仲昂（宋代）

虑澹常高枕。
挽邓忠毅公
白纯素（明代）

光禄来知永丰日，誓平贼垒救生灵。关弓马上眦全裂，遗剑床生血尚腥。

死处英灵为厉鬼，平昔肝胆照雷霆。蜀中故有三贤庙，张邓如今却并称。
和答魏道辅寄怀十首 其二
黄庭坚（宋代）

平生弄翰墨，客事半九州。天未逢故人，园蔬当肴羞。

酒阑豪气在，尚欲椎肥牛。虞卿不穷愁，后世无春秋。
山阳卢明府以双鹤寄遗，白氏以诗回答，因寄和
赵嘏（唐代）

缑山双去羽翰轻，应为仙家好弟兄。茅固枕前秋对舞，

陆云溪上夜同鸣。紫泥封处曾回首，碧落归时莫问程。

自笑沧江一渔叟，何由似尔到层城。
次韵閒閒公梦归
刘从益（金朝）

眉间喜色几时黄，满贮羁愁著瘦肠。万里乡关飞不到，十年岐路走空忙。

杯心蘸月松梢影，鼻观通风柏子香。最爱南山旧山色，梦中相觅不相忘。
閒居杂咏三十二首·礼
陈淳（宋代）

礼者人之门，节文自中根。
所主一以敬，出入无不存。
闲居咏怀集陶二首 其一
江源（明代）

穷居三十载，弊庐何必广。依依墟里烟，孟夏草木长。

园林无俗情，虚室绝尘想。开径望三益，奇文共以赏。

抚已有深怀，洙泗辍微响。有酒不肯饮，零落同草莽。
送兖州杜别驾之任
李嘉祐（唐代）

停车邀别乘，促轸奏胡笳。若见楚山暮，因愁浙水赊。

河堤经浅草，村径历繁花。更有堪悲处，梁城春日斜。
壶天八景 其八 幽林鸟韵
邓林（宋代）

时禽花底弄芳春，彷佛宫商入调匀。啼转长□声渐远，错疑仙乐度青云。
阳春曲
张咏（宋代）

东风习习吹庭树，知道春权移日驭。
青红独解露春心，凝冷无言避春去。
大有閒阶白日长，清词丽句祝春皇。
春皇不肯论功烈，惟有年年君道昌。
蚤起
魏周琬（清代）

骨冷魂清梦寐稀，晓钟催彻自披衣。花垂重露迟人起，蛛失明河罢网归。

点点孤烟生处直，苍苍群动定中微。山红涧碧思前路，几虑踌躇事又非。
尧获重明鸟
佚名（魏晋）

尧为人君，一日十瑞。《述异记》

尧在位七十年……有掋支之国，献重明之鸟，一名双睛，言双晴在目。状如鸡，鸣似凤，时解落毛羽，(以)肉翻而飞。能搏逐猛兽虎狼，使妖灾群恶不能为害。贻以琼膏，或一岁数来，或数岁不至。国人莫不洒扫门户，以望重明之集。其未至之时，国人或刻木，或铸金，为此鸟之状。置于门户之间，则魑魅丑类，自然退伏。今人每岁元日，或刻木铸金，或图画为鸡于牗上，此其遗象也。《拾遗记》
木兰
李石（宋代）

大渡河边瘴雾浓，邛崃关下木兰红。
得州自昔连江雨，此地仍多出窍风，
一笑萱花亲念远，三生藜杖子心同，
莫缘险阻欺方寸，忠信元来处处能。
和渔具十绝
牟巘五（宋代）

买得五泻舟，江硝落我手。
呼儿下笥去，此事渠能了。
昌言谪官符离有病鹤折翼舟载以行及还修注始
司马光（宋代）

曾下青田啄玉苗，泥沙病羽久萧条。
谪仙不欲留尘世，依旧提携上碧霄。
凤归云
赵以夫（宋代）

正愁予，可堪去马便騑騑。拟折一枝。堤上万垂丝。离思无边，离席易散，落日照清漪。苦是禁城催鼓，虚床难寐，梦魂无路归飞。

陡寒还热，急雨随晴，化工无准，将息偏难，更向分携处、立多时。吟鬓凋霜，世味嚼蜡，病骨怯朝衣。我有一壶风月，荔丹芝紫，约君同话心期。
嘲毛炳、彭会
佚名（唐代）

彭生作赋茶三片，毛氏传诗酒半升。
山中枉皇甫温大夫见招书
秦系（唐代）

十年木屐步苔痕，石上松间水自喧。三辟草堂仍被褐，

数行书札忽临门。卧多共息嵇康病，才劣虚同郭隗尊。

亚相已能怜潦倒，山花笑处莫啼猿。
余自丙戌蹈海，奉违家君定省已四载矣。兹待罪军次，每一念至，为之黯然
张煌言（明代）

猎火年年急羽书，飘零子舍竟何如！不因阃外惊投袂，那见庭前叹绝裾！

燕语空梁泥自落，鹃啼细柳血应枯。遥知今夜关山月，独照龙钟人倚闾。
送僧住梅山 其一
韩驹（宋代）

寺门岑寂知何许，想对千岩万壑开。待得梅山梅子熟，不辞先寄一枝来。
探梅
陆懿淑（清代）

一路经行处，烟深雪未消。不知春远近，相约过溪桥。
豫章江皋二绝句
杨万里（宋代）

幸自轻阴好片秋，如何余热未全休。
大江欲近风光冷，平野无边草亦愁。
虎豹豺狼四画为杨百户题虎
邓林（宋代）

锯牙钩爪利如锋，一啸寒生万壑风。徒手搏来羊犬缚，虎雄争似虎臣雄。
再过南园，感旧伤怀，示高氏二妻叔 其二
李宪噩（清代）

落拓词场老瘦生，羞将短发对冰清。东床信宿依稀是，二十年来负此情。
读孟郊诗二首
苏轼（宋代）

夜读孟郊诗，细字如牛毛。
寒灯照昏花，佳处时一遭。
孤芳擢荒照，苦语余诗骚。
水清石凿凿，湍激不受篙。
初如食小鱼，所得不偿劳，
又似煮彭越，竟日嚼空螯。
要当斗僧清，未足当韩豪。
人生如朝露，日夜火消膏。
何苦将两耳，听此寒虫号。
不如且置之，饮我玉色醪。
我憎孟郊诗，复作孟郊语。
饥肠自鸣唤，空壁转饥鼠。
诗从肺腑出，出辄愁肺腑。
有如黄河鱼，出膏以自煮。
尚爱铜斗歌，鄙俚颇近古。
桃弓射鸭罢，独速短蓑舞。
不忧踏船翻，踏浪不踏土。
吴姬霜雪白，赤脚浣白紵。
嫁与踏浪儿，不识离别苦。
歌君江湖曲，感我长羁旅。
次德茂用惟直南楼韵
卫泾（宋代）

眼明仍见大江浮，贪看青山倚柂楼。
落日鸡豚秋保祥，轻风苹蓼晚汀洲。
长征倦马思夷路，不下惊鸥避急流。
亦有琅玕何所赠，漫歌平子侧身愁。
虞姬墓
饶节（宋代）

风悲月黑楚歌闻，泣下虞兮夜未分。千骑星飞向前死，不知谁为闭荒坟。
十一月七日雪中闻宋中道与其内祥源观烧香
梅尧臣（宋代）

三日不相见，逢人问始知。
同车侵朔雪，临水拜灵龟。
絮扑鸳鸯带，花团蛱蝶枝。
如何东郭叟，足迹自穿綦。
秋思
白玉蟾（宋代）

万蠢惧寒皆向蛰，千岩凉风舞黄叶。
雨痕印水如撮缬，虫声入夜如弹镊。
酒浇心绪转悽怆，带减腰围增瘦怯。
梦向西湖采芙蓉，觉来山外青猿泣。
杨太后
李以龙（明代）

间关为赵忍，社稷与身沉。母子当年义，华夷万古心。

厓门秋雨过，湘水暮云深。风落鱼龙夜，依然有鼓琴。
琉璃滩
陈岩（宋代）

青青琉璃手可拈，寒花多在雨中添。
高风不捲银河浪，仿佛康王谷里帘。
田父吟五首
叶茵（宋代）

夜登车桁昼耘秧，怕说风伤与水伤。
历尽艰辛双鬓白，今秋方觉稻花香。
夏日登清微亭
傅察（宋代）

永日留烦暑，斯楼得屡登。
向来知异境，高处若无凭。
远岫生云直，轻风蹙浪层。
试承金掌露，更接玉壶冰。
抵掌宾朋盛，题诗气象增。
望穷遗恨在，我欲醉时升。
书息于林下
孔武仲（宋代）

大暑涉长川，前山后山深。
忽逢轮囷木，投得数亩阴。
仆夫六七人，卧起且呻吟。
念尔亦太劳，独佚我何心。
试为苏门啸，冷泠鸾鹤音。
遗声满坑谷，爽气回中林。
松风为之兴，凉冷破烦襟。
神骨斗醒快，炎蒸岂能侵。
安得写此怀，寄之朱丝琴。
道桐川谷访梅右司不知其处
戴表元（宋代）

桐川潇洒处，面面碧芙蓉。
峻塔当关独，清溪抱郭重。
市多吴客语，祠有汉时封。
欲觅梅仙去，知藏第几峰。
偶成转韵七十二句赠四同舍
李商隐（唐代）

沛国东风吹大泽，蒲青柳碧春一色。
我来不见隆准人，沥酒空馀庙中客。
征东同舍鸳与鸾，酒酣劝我悬征鞍。
蓝山宝肆不可入，玉中仍是青琅玕。
武威将军使中侠，少年箭道惊杨叶。
战功高后数文章，怜我秋斋梦蝴蝶。
诘旦九门传奏章，高车大马来煌煌。
路逢邹枚不暇揖，腊月大雪过大梁。
忆昔公为会昌宰，我时入谒虚怀待。
众中赏我赋高唐，回看屈宋由年辈。
公事武皇为铁冠，历厅请我相所难。
我时憔悴在书阁，卧枕芸香春夜阑。
明年赴辟下昭桂，东郊恸哭辞兄弟。
韩公堆上跋马时，回望秦川树如荠。
依稀南指阳台云，鲤鱼食钩猿失群。
湘妃庙下已春尽，虞帝城前初日曛。
谢游桥上澄江馆，下望山城如一弹。
鹧鸪声苦晓惊眠，朱槿花娇晚相伴。
顷之失职辞南风，破帆坏桨荆江中。
斩蛟断璧不无意，平生自许非匆匆。
归来寂寞灵台下，著破蓝衫出无马。
天官补吏府中趋，玉骨瘦来无一把。
手封狴牢屯制囚，直厅印锁黄昏愁。
平明赤帖使修表，上贺嫖姚收贼州。
旧山万仞青霞外，望见扶桑出东海。
爱君忧国去未能，白道青松了然在。
此时闻有燕昭台，挺身东望心眼开。
且吟王粲从军乐，不赋渊明归去来。
彭门十万皆雄勇，首戴公恩若山重。
廷评日下握灵蛇，书记眠时吞彩凤。
之子夫君郑与裴，何甥谢舅当世才。
青袍白简风流极，碧沼红莲倾倒开。
我生粗疏不足数，梁父哀吟鸲鹆舞。
横行阔视倚公怜，狂来笔力如牛弩。
借酒祝公千万年，吾徒礼分常周旋。
收旗卧鼓相天子，相门出相光青史。
送杜太守之南宁
林文俊（明代）

弟昆托契十年中，人事浮云逐眼空。君已分符岭以外，我仍簪眼殿之东。

才能济美古犹少，志在酬恩远亦同。须识别离无限思，江流目断是南鸿。
同人看梅
顾禧（宋代）

梅花引我入溪深，半绕青松半翠林。
已耐岁寒成好友，还将春翠作幽岑。
苍烟踏破鞋无迹，明月桃来杖有心。
赢得清芬盈客袖，莫愁归路暮云侵。
又次程嘉定三首
洪咨夔（宋代）

弈秋善为弈，轮扁工斲轮。
技惟进乎道，志乃乃疑於神。
渺渺谁进思，彼美西方人。
襟度倾盖旧，风味千里亲。
世熟血气老，年移鬓髭新。
谓我尚可教，语言去其陈。
云开岩石面，月写梅花真。
伫立望弗及，仙凡几何尘。
相从鸡黍约，尚及桃李晨。
我舟亦欲东，赠行为歌秦。
再用前韵集句
赵必象（宋代）

相思一夜梅花发，吟破离心句不成。
横玉叫云清似水，夜钟残月雁归声。
送林熙之诗五首 其四
朱熹（宋代）

十年灯火与君同，谁道年来西复东。不学世情云雨手，从教人事马牛风。
加颂蜀僧雪颂
释印肃（宋代）

自有山翁样子存，家传祖代没分文。
南北东西无别有，光明遍照独为尊。
大秀宫
黄庭坚（宋代）

玉笥山前大白峰，望仙桥下水溶溶。
前溪流水後溪月，五步白云三步松。
半夜佩环朝上阙，插天楼阁度疏钟。
梦余彷佛钧天奏，如在蓬莱第几重。
收京三首 其二
杜甫（唐代）

生意甘衰白，天涯正寂寥。忽闻哀痛诏，又下圣明朝。

羽翼怀商老，文思忆帝尧。叨逢罪己日，沾洒望青霄。
水车
沈辽（宋代）

黄叶渡头春水生，江中水车上下鸣。谁道田间得机事，不如抱瓮可忘情。
山花子 春愁
梁清标（清代）

谩道春风不世情。愁中吹上鬓边星。归雁带来云外恨，断肠声。

边暖平芜晴牧马，月明绮阁夜调笙。无限韶光多少泪，共谁评。
送小师心印游方
释可湘（宋代）

自从落脚出娘胎，一印何曾打失来。
满目春山春水绿，重重绵缝为谁开。
大圣乐
陆游（宋代）

电转雷惊，自叹浮生，四十二年。试思量往事，虚无似梦，悲欢万试，合散如烟。苦海无边，爱河无底，流浪看成百漏船。何人解，问无常火里，铁打身坚。须臾便是华颠。好收拾形体归自然。又何须着意，求田问舍，生须宦达，死要名传。寿夭穷通，是非荣辱，此事由来都在天。从今去，任东西南北，作个飞仙。
送李寿先南游
戴亨（清代）

贫老嗜讴吟，郁郁长安邸。风雅岂能当，愁怀聊自弭。

绕径塞蓬岂，终岁绝行轨。杰士求知音，访我数千里。

投赠非南金，相慕在兰茝。翩翩以其邻，圭窦罗英伟。

秋风吹行云，奄忽隔山海。已觉伤离群，君复戒行李。

名胜恣遨游，我情徒迤逦。振衣蹑高岑，应悲在泥滓。

旅雁鸣高空，春北秋复南。岂独避寒暄，江海有遐心。

今君欲远适，感我一何深。百花竞时荣，芬芳发中林。

游云无滞迹，高飞慕幽岑。平生抱微尚，五岳思追寻。

困顿不能前，跂睇徒悲吟。对君写中曲，朱弦张素琴。

霜雪作春寒，凛凛天地阴。仰首羡冥鸿，俯首悲陆沈。
怀古
陈普（宋代）

世事悠悠一转头，断云荒草古今愁。
青山北去黄河隔，白日西飞东水流。
秦有金牛开剑阁，楚无熊虎害鸿沟。
无情萧寺峰前月，几夜蛩声影半楼。
金刚随机无尽颂·持经功德分第十五
释印肃（宋代）

信心才不逆，心外非他觅。
一体更无余，无余也不识。
答赵景猷
曹摅（魏晋）

厉节伊何。
如霜之荣。
怀玉匿采。
抱兰秘馨。
藏器俟贾。
潜秀养英
题六给谏看竹图
庄年（清代）

爱他意气自凌云，何可须臾无此君。相对浑如逢直友，虚心劲节好同群。
浪淘沙·哭葛蕙生，次马谏甫韵
邹韬（清代）

何处觅琼箫。暮暮朝朝。天长地久总无聊。往事如尘香誓在，雪泮冰消。

心绪卷芭蕉。幽恨难描。黄昏倚枕到通宵。秋夜孤灯人共瘦，残焰摇摇。
金买长门赋
林希逸（宋代）

谁买长门赋，闺愁不自禁。寸肠抒万恨，一字直千金。

菲薄聊为寿，凄凉要写心。珠帘春寂寂，玉户夜沉沉。

语妙钱何惜，宫閒恨转深。文君因自笑，我有白头吟。
挽李小溪
马廷鸾（宋代）

人是西京长者孙，横秋一鹗早青云。
假令折就天边桂，窦十郎家不足云。
晓贤师续佛寿颂
黄庭坚（宋代）

养子续佛寿，非为养色身。
捧打石师子，只要实头人。
出家无正因，不得正命食。
是真出家儿，不费秋毫力。
讲得天雨花，说得石点头。
人人是檀越，负命者上钩。
题郭主簿模摩诘本辋川图卷 其四 斤竹岭
杨敬德（元代）

苞竹秀孤岭，虚籁涵清漪。秋风何时实？凤饥竹不知。
古诗
庞谦孺（宋代）

送客出河门，返手闭篱关。
归来悬午窗，坐看屋上山。
众雏困未觉，捣药声已残。
倦鸟止不飞，鸡犬亦在栏。
高林静白日，时觉鸟声闲。
送文太师再致政归西都二首
陆佃（宋代）

太师天赋与人殊，除却汾阳尽不如。万乘有时前膝席，百官随处避肩舆。

钜公多出陶镕后，重事仍归议论馀。闻说挂冠恩宠厚，恨无官职可教除。
忆秦娥·东风恶
杨冠卿（宋代）

东风恶。雪花乱舞穿帘幕。穿帘幕。寒侵绿绮，音断弦索。宫梅已破香红萼。梅妆想称伊梳掠。伊梳掠。十分全似，旧时京洛。
题樟亭
张祜（唐代）

晓霁凭虚槛，云山四望通。地盘江岸绝，天映海门空。

树色连秋霭，潮声入夜风。年年此光景，催尽白头翁。
贺新郎（赋西峰）
葛长庚（宋代）

风送寒蟾影。望银河、一轮皎洁，宛如金饼。料得故人千里共，使我寸心耿耿。浑无奈、天长夜永。万树萧森猿啸罢，觉水边、林下非人境。睡不著，酒方醒。

芙蓉池馆梧桐井。悄不知、今夕何夕，寒光万顷。年少风流多感慨，况此良辰美景。须对此、大拼酩酊。满目新寒舞黄落，嗟此身、何事如萍梗。桂花下，露华冷。
雁荡道中
潘柽（宋代）

千丈岩头一点红，春风吹落浅莎中。
山僧倚杖移时去，说似溪边采药翁。
自仲嘉云亡未始见梦舟行夜入吴兴境有梦如平生感而赋诗四首 其四
程俱（宋代）

皇天非无知，伯道固有后。百年能复几，仅比一昏昼。

久知彭篯夭，不及殇子寿。向来箪瓢生，庙食至今侑。

东陵虽饱死，千载有馀臭。枭藩得刳肠，苕折谩遗鷇。

试当问玄夫，此理或可究。
林和中家观画卷五首 其二 曹霸画马王荆公手写杜甫丹青引跋其尾
郭祥正（宋代）

曹将军画少陵诗，林氏家藏相国题。不动精神瞻御座，风云万里入霜蹄。
送朱主簿
韩维（宋代）

浮舟下东溪，春寒花未遍。
共约征车行，复此华堂饯。
人事多龃龉，临分阙芳燕。
坐想竹间风，杂英纷如霰。
五月砧声 其三
孙继皋（明代）

暮砧声断火云收，力尽深闺泪暗流。谁道玉门寒信杳，妾心何日不如秋。
秋雨叹
李洪（宋代）

西风猎猎暮秋天，昏雾淫霖海气连。
雨脚如麻云泼墨，禾头生耳稻漂田。
庭前槐树惟增叹，阶下决明空可怜。
愁绝寒儒思广厦，床床漏屋夜无眠。
画堂春（梅）
赵师侠（宋代）

西真仙子宴瑶池。素裳琼艳冰肌。瑞笼香雾扑铢衣。凤翥鸾飞。

肌骨解凌风露，铅华不涴凝脂。戍楼羌管正孤吹。月淡烟低。
曾宏父将往霅川见内相叶公以诗为别次其韵以自见 其七
沈与求（宋代）

前溪溪头玉色鱼，羊酪岂可比鲜腴。江黄会中有胜处，健步走置烦长须。
洪谷值大风宿避贤驿诗
赵鼎臣（宋代）

客行到处可独宿，秋夜已长聊晏眠。北风吹灯最无味，明月照户真可怜。

儿女渐有婚嫁逼，富贵久无名利牵。欲归不决坐此耳，展转悲歌一怅然。
永嘉试院谢曾使君送酒
楼钥（宋代）

脱身场屋几春秋，故步重寻我自羞。
闭置有如三日妇，画成应遣一生愁。
与钱谁是老司业，送酒更无贤郡侯。
掩卷出门花下坐，真成一酌散千忧。
题金碧仙山图
张渥（元代）

丹崖翠壁五云间，此是蓬莱第一山。笑指碧桃花发处，玉鸾曾载月中还。
江南春怀
李白（唐代）

青春几何时，黄鸟鸣不歇。
天涯失乡路，江外老华发。
心飞秦塞失，影滞楚关月。
身世殊烂漫，田园久芜没。
岁晏何所从？长歌谢金阙。
隆庆府
郭令孙（宋代）

翠壁苍崖万仞危，势如天险限坤维。
山带岷峨千里秀，栈连秦汉两川驰。
秋试报罢久滞里门感赋二首 其二
金武祥（清代）

百年身世望漫漫，乱后还乡亦大难。偏到穷途增客感，漫从远道博亲欢。

自怜去住无长策，久阅炎凉转达观。闻说终南多捷径，问君投笔可能安。
偈一百二十首 其十七
释怀深（宋代）

古人贫不及，今人富太过。唯有慈受叟，家风不恁么。

有油便点灯，有炭便向火。无油无炭时，大家黑处坐。

坐得骨臀痛，长伸两脚卧。天明起来吃粥，说甚迷逢达磨。
西亭送蒋侍御还京（得来字）
岑参（唐代）

忽闻骢马至，喜见故人来。欲语多时别，先愁计日回。

山河宜晚眺，云雾待君开。为报乌台客，须怜白发催。
元亮次韵四绝相撩和答 其三
李彭（宋代）

久知瓮底堪肥遁，近觉樽中每着春。狗窦相呼竟何补，献酬故属画眉人。
三五七言诗
俞德邻（宋代）

守钱虏，抱官囚。铜山富埒国，金印班彻侯。宛其死矣人入室，不义而富嘻云浮。
和王安之少卿同游龙门
邵雍（宋代）

数朝从款看伊流，夜卜香山宿石楼。
会有凉风开远意，更和烟雨弄高秋。
赠京尹八首
袁燮（宋代）

年才六十已为卿，际会明时蚤显荣。
禄厚恩深何以报，惟当努力罄忠诚。
【中吕】满庭芳_乌纱裹头，
徐田臣（明代）

乌纱裹头，清霜篱落，黄叶林邱。渊明彭泽辞官后，不事王侯。爱渊是青山
旧友，喜渊是绿酒新ド。相拖逗，金樽在手，烂醉菊花秋。
秋夜
黄超然（宋代）

秋近园林风露凉，虫声无数出颓墙。前朝旧事过如梦，不抵清秋一夜长。
颂一百则
释重顯（宋代）

自照列孤明，为君通一线。
花谢树无影，看时谁不见。
见不见，倒骑牛兮入佛殿。
句
施元长（宋代）

寖历岁年久，靡受霜雪欺。
落落梁栋材，矫矫松柏姿。
明当构廊庙，匠石良汝资。
秋雨叹
游九言（宋代）

戊午七月阴气寒，重云低湿天漫漫。
高檐流泻下檐溢，旅人愁绝居人冤。
市井滂沱岂足计，老农涕泣犹辛酸。
两年巨川舟楫乱，田莱风过生微澜。
会稽涌溢鉴湖水，黄岩移徙陶家山。
积骸荒沟如敝屣，余生骨立皮肤乾。
秋来黄云蔽满野，瘦妻弱稚期朝餐。
谁知造化不可料，恩加鱼鳖嬉禾田。
日光弗睹动逾月，瓦鸣昼夜愁珊珊。
安得长梯扫氛翳，云汉万里清光还。
腐儒抚事泥灾变，频搔白首空{上髟下满}{上髟下满}。
句 其九
王安中（宋代）

云山连楚塞，夏木暗随城。
宋受禅坛
曾极（宋代）

赤纸藤书宋鼎归，寄奴柴燎告功时。
普天大庆交新主，唯有徐公双泪垂。
偈二首
安分庵主（宋代）

几年个事挂胸怀，问尽诸方眼不开。
肝胆此时俱裂破，一声江上侍郎来。
避寇鼓山 其三
卓梦采（清代）

诛茆巢栖处，逍遥物外天。茑萝常绊枕，狙猱欲偷筵。

烽火关山隔，咆哮梦寐连。无心看野鸟，洗耳听幽泉。

煮石坚仍在，敲诗记罕全。夜深岩气静，长抱白云眠。
访震师不遇
姚道衍（明代）

波澄一溪云，霜红半山树。
荒烟满空林，疏钟在何处？不遇采樵人，复抱孤琴去。
社日雨
黎廷瑞（宋代）

今社来无涯，古社唤不回。
社公亦世情，儿剧良可咍。
新水岂不佳，旧雨令人怀。
离离芳草生，澹澹桃花开。
吾聋不须治，聊复尽此杯。
赠朱都宪巡抚甘州
王越（明代）

天涯喜遇旧知音，琴上无弦趣自深。醉挹云山供小酌，笑呼风月入豪吟。

十年不作还家梦，一饭难忘报国心。闻道酒泉忧旱久，墨池春水是甘霖。
梅花两绝句 其一
陈与义（宋代）

客行满山雪，香处是梅花。丁宁明月夜，认取影横斜。
雨晴偶作示禅者
释正觉（宋代）

快雨快晴寒食近，峥嵘芳事趁佳辰。
弄风柳絮疑成雪，满地榆钱买得春。
雷吐英英茶爪露，暖班茁茁蕨拳伸。
桃华眼闹随蝴蝶，谁似灵云识故人。
刑曹再赋二绝句弥佳不得不报
晁说之（宋代）

不肯将身入八关，判司虽屈胜如闲。
汉庭富贵人何限，毕竟文章属小山。
偈颂一百零三首 其六十四
释月涧（宋代）

太白峰顶云，太湖波心月。黑夜散清光，炎洲飞皓雪。

不是古佛玄机，亦非诸祖妙诀。别别，万像森罗惊吐舌。
送临江交代张司理
唐士耻（宋代）

子房帝王师，溢庆流裔孙。
朅来之萧滩，快覩芝眉温。
亭亭起黄气，中有阴德存。
宜哉孔融表，辐辏排天阍。
通籍何足道，履声还青毡。
嗟我一何幸，夤缘踵符文。
自顾菲且愚，续貂诚所难。
承颜一甲子，夙昔披晤言。
柳浓烟冥冥，鹢舟江吐吞。
顺流急如箭，催鼓且勿喧。
为语徒作恶，且尽沙头尊。
春晚初出西楼
范成大（宋代）

试倚枯藤似策云，堂阶微步小逡巡。
忽逢岩桂新抽叶，屈指黄紬睡一春。
偶成
杨公远（宋代）

世路崎岖蜀道难，长年兀兀坐柴关。
诗才得句心先喜，事不萦柴梦亦閒。
已种苍竿环碧沼，旋营矮屋傍青山。
倘来轩冕虽无分，赢得优游天地间。
将至南京简应介中 其一
邹浩（宋代）

得之平陆我登车，不见群优孟子诛。只恐鼻端无好质，归时依旧腹空虚。
颂古七首
释道谦（宋代）

卖尽田园彻骨贫，不知何处可容身。
楼头浪荡无拘检，铁笛横吹过洞庭。
泗守朱表臣都官刱北园
梅尧臣（宋代）

树艺北壕上，直对高城阴。
使君朱轮来，歌管樽酒深。
风雷生淮朱，云物冒楚岑。
战舠习追逐，飞凌捷水禽。
不独耳目观，乃见预御心。
事闲宾从乐，景美台榭临。
令人忘羁旅，洒虑起微吟。
春寒
张晋（康侯）（清代）

寒云殢小溪，树树锁烟低。二月春将半，孤村莺未啼。

花牵新水细，山背夕阳迷。莫恨湖光冷，东风自不齐。
奉送富修仲赴南昌尉
张元干（宋代）

吏道虽余事，人情要饱谙。
家风端自守，句法有同参。
南浦翻云浪，西山滴翠岚。
折腰与趋走，政恐未能堪。
澴川逢张秋崖丈自蜀归
孙煦（清代）

他乡频见雁，旅夜忽逢君。鬓染峨眉雪，衣沾剑阁云。

风尘谁息驾，井邑尚从军。迢递澴川路，秋声不可闻。
琵琶亭二首 其一
萧立之（宋代）

天涯偶尔伤流落，聊复吟情寄水云。说梦痴儿千载后，邮亭有曲不堪闻。
送虹县尹陈影明
孙蕡（明代）

甲寅三月春欲尽，我来洪州寻吏隐。芳声令誉谁最多，太丘之孙陈大尹。

大尹昔是会稽人，文章破的推殊伦。奉天门下拜天子，来作洪州司土臣。

文章固自不必道，为官作事仍更好。闾里小民持牒来，抚摩直欲置怀抱。

洪州昔日盛繁华，大尹来时一百家。稍辟丘墟攒井里，旋披荆棘树桑麻。

桑麻春深满地黑，更掠浮泥种牟麦。接舍鸡鸣桃李场，生氂犬吠藩墙侧。

祭社枌榆箫鼓鸣，群农皆醉吏独醒。群农有酒只自饮，相见不揖亦不迎。

官清事省无鞭扑，县治门前可罗雀。种柳宁惭目老陶，栽花直欲强潘岳。

父老皆言大尹贤，愿留大尹更三年。政成入觐不可住，百里盼望心悁悁。

单车就道虹亭曲，卧辙扳辕泪相续。囊里时无刘宠钱，车旁肯挂时苗犊。

三年俸米鹤同餐，焦尾琴轻古锦寒。萧然行李可一笑，赢得车中裀面宽。

芙蓉花开亦已谢，十月清霜被平野。何因欲去更迟留，父老相看不相舍。

黄河近日涨淮流，车到淮阳当换舟。送行父老在平地，蹙额先作风波愁。

跨淮浮桥有客路，我教儿男送君去。便从淮右向琅琊，却望丹阳登北固。

北固青山连石城，城南之下是天京。仙台浮云树万直，帝里旭日千花明。

看花骑马金陵道，金陵行行须及早。知君富贵心淡然，功名得后亦良好。

宗伯金门奏美除，政须贤令立高衢。天京到日知安稳，多寄洪州父老书。
寄莫万安
赵蕃（宋代）

天生尤物为民瘵，荔枝奔腾自南海。
后来始说闽部采，亦有风人刺丁蔡。
嗟哉万安十室邑，橘比江陵梨号蜜。
尝闻旧日事苞苴，千数私家公百十。
莫侯为令知其然，罢献初从使者先。
其余诟病置不问，贫友或乞捐餐钱。
忆昨追随秋政热，不但近公如玉雪。
别来已忽露为霜，当念相如多病渴。
菖蒲山子歌
周紫芝（宋代）

南人生长在山间，家家有窗窗有山。吴峰楚峤不知数，但见云埋雨洗堆烟鬟。

谁知长安绮纨子，一拳何处镵云根。阳侯疏凿出岩穴，上有斓斑皱藓纹。

下有千岁不死瑶草苍须繁，痴儿持此矜王孙。朝携磈礧登朱门，暮拥红旌辞帝阍。

开元承平二十年，四边无警不控弦。绣衣半是花鸟使，达官避路谁敢言。

大艑岢峨春浪碧，处处争看太湖石。天心不肯乾太湖，八州万口空嗟吁。

累石作山齐华岳，千峰万峦撑碧落。樛龙夭矫揽云雨，彷佛去天无一握。

锦帆东下飞龙舟，咸阳苑籞空萧索。杜陵野老哀江头，菖蒲之山兮谁尔留。
送顺德邓太守之任太平府
吴琏（明代）

海滨邹鲁气完完，钟物遗人柳语村。德盛臣逢明盛主，心平人语太平官。

文章温雅儒风振，政事严明吏胆寒。黄霸功成归内院，四方同见泽漫漫。
京口观水嬉呈姜养冲
董其昌（明代）

因看竞渡狎江湖，转觉中流贱一壶。骚客赋湘心尚苦，没人蹈水胆何粗。

风传鼍鼓齐扬帜，势入骊渊欲探珠。见说筹笾劳仄席，渔矶可有梦来无。
玉楼春 病夜
吴琪（清代）

珊瑚枕畔寒光小。摇荡轻魂愁未了。泪溅红裳梦落花，风飘翠袖疑芳草。

城头远角黄昏早。历乱声传惊宿鸟。夜长何处是相思，影满秦楼明月皎。
训子
袁说友（宋代）

投老寻三窟，传家只一经。
呼儿亲料理，开卷熟叮咛。
我已头居白，谁堪芥拾青。
颇怀兰与玉，长忆谢家庭。
渊溪十里桥与屠田叔泣别
徐熥（明代）

从来轩冕泪，不滴芰荷衣。独有今朝别，使君先泪挥。

地偏愁会隔，天阔恐书稀。望望车尘远，人人哽咽归。
寄咏落花十首 其二 元理
王夫之（明代）

或奔月窟或天根，云鬓晨晞玉女盆。榆筴含刑月在卯，黄芽出险卦临屯。

流乌亭午无留影，顾兔中宵失暗痕。一笑三峰痴姹女，残脂断粉弄精魂。
偶书
徐侨（宋代）

日月东西递往还，四时迁易不曾閒。
要知天地生成妙，只在阴阳进退间。
戊寅正月四日纪实
陶宗仪（明代）

腊月廿八日，风起东南方。岁行在丁丑，气候异寻常。

和煦过于春，入夜风怒狂。廿九日禺中，螮蝀粲龙章。

或雨而或晴，至晚天昧茫。隐隐雷发声，烨烨电流光。

狂风转西北，彻夜吐寒铓。除夕犹未息，地冻万木僵。

正旦兴启扃，雪积二寸强。三冬未曾觌，对之神肃爽。

九朝方是春，亦可纪嘉祥。老农乃见谓，夏秋旱相望。

二日三日来，风力转披猖。四日值壬子，晴朗开孟阳。

尝读通政经，冬雷未为臧。十旬要阴晦，民庶有菑殃。

载忆变异录，尤觉热中肠。禾稼不稔熟，丧亡起饥荒。

华亭连二𥜥，旱涝苦莫当。口食不暇给，奔走营馈饟。

上帝必闵念，尔农勿忧惶。雨风顺以调，万姓保安康。
【正宫】醉太平·落魄
钟嗣成（元代）

绕前街后街，进大院深宅。怕有那慈悲好善小裙钗，请乞儿一顿饱斋，与乞儿绣副合欢带，与乞儿换副新铺盖，将乞儿携手上阳台，救贫咱波奶奶！

俺是悲田院下司，俺是刘九儿宗枝。郑元和当日拜为师，传留下莲花落稿子。搠竹杖绕遍莺花市，提灰笔写遍鸳鸯字，打爻槌唱会遮鸪词。穷不了俺风流敬思。

风流贫最好，村沙富难交。拾灰泥补砌了旧砖窑，开一个教乞儿市学。裹一顶半新不旧乌纱帽，穿一领半长不短黄麻罩，系一条半联不断皂环涤，做一个穷风月训导。
华亭百咏·栖真庵
许尚（宋代）

仙路多官府，真人未上升。
松窗霜月白，相对诵黄庭。
和子瞻次韵陶渊明停云诗
苏辙（宋代）

欣然而笑，是无枯荣。
手足相依，所锺则情。
情忘意消，神凝不征。
可以安身，可以长生。
灵岩寺 其三
吴栻（宋代）

大士分身石罅开，轻烟微雨證明台。洒然一觉乡关梦，换骨岩高好在哉。
思夔州
陆游（宋代）

武侯八阵孙吴法，工部十诗韶頀音。
遗碛故祠春草合，略无人解两公心。
贺新郎 淮上中秋
张野（元代）

晚＊收残雨。喜晴空、冰轮飞上，月明三五。前岁钱塘江上看，去岁京华容与。今岁又、秋风淮浦。料得常娥应笑我，笑星星、鬓影今如许。空浪走，竟何补。此生此夜还知否。问几人、浪苍抖擞，衣裾尘土。独倚篷窗谁共饮，万象不分宾主。恍疑在、玉霄高处。系碎珊瑚未彻，见洪涛、千丈鱼龙舞。舟一叶，任掀举。
哭薛吏部
林季仲（宋代）

白鹿春城下，黄牛古垄头。
年年唤兄弟，两两酹松楸。
今日逢寒食，哀君返故丘。
荣怀多少恨，不逐晚云收。
答陈琯修职
刘克庄（宋代）

陈氏源流远，吾犹及纪群。
昔惟知伯氏，今又识郎君。
后学尊师友，先贤贱艺文。
沧洲书册在，努力缉前闻。
迎春乐
佚名（宋代）

神州丽景春先到。看看是、韶光早。园林深处东风过，红杏里、莺声好。
漠漠青烟远远道。触目是、绿杨芳草。莫惜醉重游，逡巡又、年华老。